แม่โขงล้น จว.อีสานท่วม นาข้าวยับ
ส่วนภาคกลางยังไม่พ้นวิกฤติมีฝนถล่มหนัก,ปัญหาน้ำท่วมพื้นที่นครพนมยังน่าเป็นห่วง ระดับน้ำโขงสูงกว่าจุดวิกฤติ 40 ซม. ขณะที่น้ำอูนกับน้ำสงคราม เกินจุดวิกฤติ 1.50 เมตร ส่งผลให้พื้นที่ อ.ศรีสงคราม กับ อ.บ้านแพง จมบาดาลชาวบ้านต้องอาศัยอยู่บนบ้านนานร่วม 2 สัปดาห์ แถมสัตว์เลี้ยงขาดแคลนหญ้าแห้งหนัก ขณะที่สกลนคร พนังกั้นลำน้ำอูนเป็นคันดินริมฝั่งลำน้ำรั่ว ทำให้มวลน้ำทะลักท่วมนาข้าวแหล่งผลิตเมล็ดพันธุ์ข้าว 3 หมู่บ้าน ส่วนบึงกาฬน้ำโขงทะลักท่วมถนนทางไปด่านศุลกากร ทำให้รถขนส่งสินค้าไทย-ลาวต้องใช้เส้นทางเลี่ยงอ้อมร่วม 10 กม. ด้านมุกดาหารน้ำโขงเพิ่มสูงไม่หยุดจนเกินจุดวิกฤติ 29 ซม. ส่วนชุมชนตลาดเก่าเทศบาลตำบลกบินทร์ จ.ปราจีนบุรี ยังถูกน้ำท่วมสูงหลังอ่างเก็บน้ำคลองพระสะทึงเร่งระบายน้ำ,สถานการณ์น้ำท่วมหลายพื้นที่ยังวิกฤติหนัก โดยผู้สื่อข่าวรายงานเมื่อวันที่ 29 ส.ค. ว่าที่ จ.นครพนม ระดับน้ำโขงยังสูงขึ้นต่อเนื่อง ล่าสุดอยู่ที่ระดับ 12.60 เมตร ห่างจากจุดวิกฤติล้นตลิ่ง 40 ซม. คือที่ระดับ 13 เมตร ส่งผลให้น้ำโขงเอ่อล้นท่วมหนักสุด 4 อำเภอ ประกอบด้วย อ.บ้านแพง อ.ท่าอุเทน อ.ศรีสงคราม และ อ.ธาตุพนม บ้านเรือนพื้นที่การเกษตร ถูกน้ำท่วมขยายวงกว้าง ชาวบ้านพากันเดือดร้อนหนัก,นอกจากนี้ ยังมีพื้นที่ติดกับลำน้ำสาขาสายหลักทั้งลำน้ำสงคราม ลำน้ำอูน น้ำเริ่มเอ่อล้นเนื่องจากน้ำไหลระบายลงแม่น้ำโขงช้า ทำให้ระดับเกินจุดวิกฤติประมาณ 1.50 เมตร คือระดับสูง 14.50 เมตร ส่งผลให้พื้นที่ อ.ศรีสงคราม อ.บ้านแพง ได้รับผลกระทบจากลำน้ำสงคราม ลำน้ำอูน เอ่อล้นท่วมพื้นที่การเกษตร บ้านเรือนกว่า 300 ครัวเรือนถูกน้ำท่วมขังต้องอาศัยอยู่บนบ้านนานกว่า 2 สัปดาห์แล้ว แถมต้องใช้เรือสัญจรเข้าออกหมู่บ้าน ส่วนพื้นที่การเกษตรเสียหายกว่า 60,000 ไร่ สัตว์เลี้ยงกว่า 1,000 ตัว ต้องต้อนไปเลี้ยงบนที่ดอนสูง แถมกำลังมีปัญหาขาดแคลนหญ้าแห้ง,สำหรับพื้นที่ อ.ศรีสงคราม ถือเป็น 1 ใน 12 อำเภอที่มีการประกาศเป็นพื้นที่ประสบอุทกภัย มีพื้นที่ได้รับผลกระทบน้ำท่วมรวม 9 ตำบล 102 หมู่บ้าน มีบ้านเรือนประชาชนถูกน้ำท่วมขัง 781 ครัวเรือน พื้นที่เกษตรเสียหาย 61,800 ไร่ บ่อปลา 355 ไร่ ปศุสัตว์ 3,480 ตัว ถนนเสียหาย 13 สาย สถานศึกษาถูกน้ำท่วมขัง 1 แห่ง โดยเฉพาะบ้านท่าบ่อ ต.ท่าบ่อ และบ้านหาดแพง ต.หาดแพง มีน้ำท่วมขังในชุมชนจุดลึกสุดร่วม 2 เมตร ชาวบ้านเดือดร้อนกว่า 300 ครัวเรือน วันเดียวกัน พล.ต.อ.วิระชัย ทรงเมตตา รอง ผบ.ตร.นำตำรวจและจิตอาสาลงพื้นที่ให้การช่วยเหลือชาวบ้านหมู่ 4 และหมู่ 6 ต.ท่าบ่อ ที่ประสบปัญหาความเดือดร้อนจากอุทกภัยน้ำสงครามเอ่อท่วมเดือดร้อนร่วม 200 ครัวเรือน,ส่วนระดับน้ำในแม่น้ำโขงที่ จ.บึงกาฬ ยังทรงตัวเท่าเดิมอยู่ที่ 13.35 เมตร ห่างจากจุดวิกฤติ 0.65 เมตร ประกอบกับฝนที่ตกลงมาต่อเนื่องในพื้นที่ทำให้มีมวลน้ำสะสม ส่งผลกระทบหลายอำเภอมีน้ำท่วมขังเป็นบริเวณกว้าง อีกทั้งระดับน้ำในแม่น้ำโขงที่ยังสูงอยู่ หนุนลำน้ำสาขาจนเอ่อล้นระบายลงสู่แม่น้ำโขงไม่ได้ โดยเฉพาะพื้นที่ 4 อำเภอที่มีพื้นที่ติดกับแม่น้ำโขงถูกน้ำท่วมมากว่า 2 สัปดาห์แล้ว เกษตรกรหวั่นหากน้ำยังไม่ลดลงมีหวังต้นข้าว ยางพารา และปาล์ม ยืนต้นตายเป็นจำนวนมากอย่างแน่นอน ส่วนบริเวณหน้าวัดป่าบ้านพันลำ ต.วิศิษฐ์ อ.เมืองบึงกาฬ เส้นทางผ่านไปยังด่านศุลกากรบึงกาฬแห่งใหม่ รถเล็กสัญจรผ่านไม่ได้ถูกน้ำท่วมสูงเกือบ 1 เมตร ส่งผลกระทบต่อการขนส่งสินค้าข้ามแดนระหว่างไทย สปป.ลาว ล่าช้า รถขนส่งสินค้าต้องอ้อมไปใช้เส้นทางสายบึงกาฬ-หนองคายแทนซึ่งไกลขึ้นกว่าเดิมร่วม 10 กม.,ขณะเดียวกันนายนิรัตน์ พงษ์สิทธิถาวร ผวจ.บึงกาฬ นำสื่อมวลชนนั่งเรือตรวจน้ำท่วมบริเวณศูนย์ราชการจังหวัดบึงกาฬ ที่มีพื้นที่ 400 ไร่ พบมีสถานที่ราชการ 4 แห่งได้รับผลกระทบ ทั้งหมดขึ้นไปตั้งศูนย์บริการประชาชนบนศาลากลางจังหวัดแล้ว รวมทั้งบ้านพักข้าราชการ และจวนผู้ว่าฯถูกน้ำท่วมด้วย แต่ตัวอาคารศาลากลางที่มีส่วนราชการให้บริการ 31 หน่วยงาน น้ำไม่ได้ท่วมแต่อย่างใด ยังให้บริการประชาชนได้ตามปกติ จ.กาฬสินธุ์ หลังมีฝนตกต่อเนื่องทำให้น้ำป่าไหลหลากลงลำน้ำปาว จนระดับเพิ่มสูงขึ้นเอ่อท่วมพื้นที่นาข้าวเสียหายกว่าพันไร่ ขณะที่เขื่อนลำปาวระบายน้ำวันละ 11 ล้าน ลบ.ม. ส่งผลให้นาข้าวบางจุดระดับน้ำสูงกว่า 1 เมตร บางจุดถูกน้ำท่วมขังนานนับเดือนต้นข้าวจมน้ำเน่าเสียหายทั้งหมด หน่วยงานที่เกี่ยวข้องลงพื้นที่สำรวจเพื่อช่วยเหลือเยียวยาแล้ว,เช่นเดียวกับแม่น้ำโขงในพื้นที่ จ.มุกดาหาร ยังเพิ่มสูงขึ้นไม่หยุด ล่าสุดระดับน้ำอยู่ที่ 12.79 เมตร เกินระดับวิกฤติ 29 ซม.โดยระดับวิกฤติอยู่ที่ 12.50 เมตร นายไพฑูรย์ รักษ์ประเทศ ผวจ.มุกดาหาร ลงพื้นที่วัดศรีมงคลเหนือ ประเมินสถานการณ์และเตรียมมาตรการในการช่วยเหลือประชาชนหากได้รับความเสียหายจากน้ำท่วม พร้อมกำชับให้หน่วยงานที่เกี่ยวข้องทุกส่วน ติดตามสถานการณ์น้ำโขงที่เพิ่มสูงอย่างใกล้ชิด และเตรียมพร้อมบุคลากร อุปกรณ์ที่จะให้การช่วยเหลือประชาชนทันที หากได้รับแจ้งเหตุน้ำทะลักท่วมบ้านเรือน พร้อมประกาศให้ประชาชนทราบถึงสถานการณ์น้ำโขงอย่างต่อเนื่อง,จ.สกลนคร พนังกั้นลำน้ำอูนซึ่งเป็นคันดินสองฝั่งลำน้ำขาดสะบั้น ทำให้น้ำไหลทะลักท่วมพื้นที่หมู่ 1 หมู่ 12 และหมู่ 17 ต.ช้างมิ่ง อ.พรรณานิคม แหล่งผลิตเมล็ดพันธุ์ข้าวให้กับชาวนา นาข้าวกว่า 1 พันไร่จมน้ำเสียหายยับ ชาวบ้านร่วมกับครู นักเรียน กำนัน ผู้ใหญ่บ้าน และทหารหน่วยพัฒนาการเคลื่อนที่ 26 ระดมพลตักทรายใส่กระสอบลำเลียงใส่รถไถเข้าอุดรูรั่วอย่างทุลักทุเล เพราะการลำเลียงกระสอบทรายเป็นไปอย่างลำบาก ต้องใช้เรือบรรทุกกระสอบเข้าไปยังจุดที่พนังกั้นน้ำขาดระยะทางกว่า 100 เมตร น้ำลึกกว่า 1 เมตร ส่วนที่สำนักงานชลประทานที่ 5 จ.อุดรธานี พล.อ.ฉัตรชัย สาริกัลยะ รองนายกฯพร้อมคณะ ลงพื้นที่ประชุมวางแผนการบริหารจัดการน้ำกับหน่วยงานที่รับผิดชอบในพื้นที่ภาคตะวันออกเฉียงเหนือ อาทิ เขื่อนห้วยหลวง จ.อุดรธานี เขื่อนน้ำอูน เขื่อนน้ำพุง จ.สกลนคร เขื่อน อุบลรัตน์ จ.ขอนแก่น และเขื่อนลำปาว จ.กาฬสินธุ์,บ่ายวันเดียวกันเกิดพายุฝนและลมกระโชกแรงในเขตเทศบาลนครอุบลราชธานีนานร่วมชั่วโมง ส่งผลให้ป้ายโฆษณาขนาดใหญ่ติดตั้งอยู่ริมถนนชยางกูร หน้ามหาวิทยาลัยการจัดการและเทคโนโลยีอีสเทิร์น ใกล้ประตูทางเข้าสนามฟุตบอล UMT สเตเดียม แบบตั้งพื้นขนาดความยาวกว่า 10 เมตร สูงประมาณ 3 เมตร เป็นป้ายโฆษณาของมหาวิทยาลัยเอง ถูกลมพายุพัดหักโค่นล้มทับรถกระบะและรถเก๋งที่จอดอยู่ริมถนน โชคดีเสียหาย 4 คัน โชคดีที่ป้ายเป็นโครงเหล็กไม่หนามากและแผ่นป้ายทำจากไวนิล ทำให้รถเสียหายเล็กน้อย เจ้าหน้าที่ของมหาวิทยาลัยช่วยกันรื้อถอนป้ายเพื่อให้เจ้าของรถเคลื่อนย้ายรถออกมาสำรวจความเสียหาย เพื่อขอรับความช่วยเหลือต่อไป,ที่ จ.นครสวรรค์ ฝนที่ตกลงมาทำให้น้ำป่าจากเขาพระ-เขาสูง หลากท่วมขังในบ้านเรือนในเขตเทศบาลตำบลหนองบัว อ.หนองบัว ระดับน้ำสูง 20-30 ซม. ทางเทศบาลเตรียมกระสอบทรายให้ชาวบ้านนำไปป้องกันบ้านเรือนเป็นที่เรียบร้อยแล้ว พร้อมติดตั้งเครื่องสูบน้ำ 4 ตัวตามจุดเสี่ยงเพื่อเร่งระบายน้ำที่ท่วมขัง และแจ้งเตือนให้ประชาชนเฝ้าระวังน้ำสถานการณ์น้ำฝนที่จะหลากลงมาจากเขาพระ-เขาสูงในช่วงนี้ ส่วนระดับน้ำเหนือเขื่อนเจ้าพระยา ที่ จ.อ่างทอง อยู่ที่ +16.51 ม.(รทก.) ระดับท้าย +9.76 ม.(รทก.) ปริมาณระบายน้ำไหลผ่านเขื่อนเจ้าพระยาอยู่ที่ 660 ลบ.ม./วินาที มีการควบคุมการระบายน้ำท้ายเขื่อนเจ้าพระยาในอัตราไม่เกิน 700 ลบ.ม./วินาที ปริมาณน้ำยังไม่ส่งผลกระทบต่อพื้นที่ริมตลิ่งแม่น้ำเจ้าพระยา หากไม่มีปริมาณฝนตกเพิ่มเติม,ด้าน จ.กาญจนบุรี ชาวบ้านชุมชนหลังเขา หมู่ 1 ต.หนองลู อ.สังขละบุรี ร่วม 50 ครอบครัว ยังเดือดร้อนหนัก ถนนทางเข้าชุมชนมีน้ำท่วมสูง 70 ซม.คาดถ้ามีฝนตกอย่างต่อเนื่องถนนเข้าหมู่บ้านจะเข้าออกไม่ได้ ส่วนที่ชุมชนวัดวังก์วิเวการาม (ฝั่งมอญ) หมู่ 2 ต.หนองลู ชาวบ้าน 170 ครอบครัว เดือดร้อนถนนสายริมน้ำถูกน้ำเอ่อเข้าท่วมผิวการจราจรใช้การไม่ได้ สำหรับพื้นที่ จ.ปราจีนบุรี ยังคงมีฝนตกหนักถึงหนักมากช่วงบ่ายและค่ำทุกวัน ประกอบกับอ่างเก็บน้ำคลองพระสะทึง ความจุ 65 ล้าน ลบ.ม. มีการระบายน้ำลงทางด้าน อ.กบินทร์บุรี ส่งผลให้ชุมชนตลาดเก่าเทศบาลตำบลกบินทร์ ถูกน้ำท่วมสูง 70 ซม. ประชาชนต้องใช้เรือในการเดินทางพากันเดือดร้อนหนัก โรงเรียนเทศบาล 1 โรงเรียนเทศบาล 2 (วัดใหม่ท่าพาณิชย์) น้ำท่วมสูง 30-50 ซม. ผู้ปกครองไม่รู้ไปส่งบุตรหลานต้องนำกลับกันให้วุ่น ขณะที่ ต.กบินทร์ มีพื้นที่ถูกน้ำท่วม 4 หมู่บ้าน ต.หาดนางแก้ว 5 หมู่บ้าน ต.วังดาล 5 หมู่บ้าน และ ต.นาแขม 1 หมู่บ้าน ส่วนพื้นที่กลางน้ำและปลายน้ำตั้งแต่ อ.ศรีมหาโพธิ อ.เมืองปราจีนบุรี และ อ.บ้านสร้าง พบแม่น้ำปราจีนบุรีเอ่อล้นท่วมเป็นวงกว้าง,กรมอุตุนิยมวิทยา รายงานสภาพอากาศช่วงวันที่ 29-31 ส.ค.ร่องมรสุมกำลังปานกลางพาดผ่านประเทศเมียนมา ลาว และเวียดนามตอนบน เข้าสู่หย่อมความกดอากาศต่ำบริเวณอ่าวตังเกี๋ย ประกอบกับมรสุมตะวันตกเฉียงใต้กำลังปานกลางพัดปกคลุมทะเลอันดามัน ประเทศไทย และอ่าวไทย ลักษณะเช่นนี้ทำให้ประเทศไทยตอนบนมีฝนตกชุกหนาแน่นและมีฝนตกหนักบางแห่ง สำหรับคลื่นลมบริเวณทะเลอันดามันและอ่าวไทยตอนบนจะมีกำลังปานกลาง ส่วนวันที่ 1-4 ก.ย. ร่องมรสุมที่พาดผ่านประเทศเมียนมา ลาว และเวียดนามตอนบน มีกำลังอ่อนลง ขณะที่มรสุมตะวันตกเฉียงใต้ยังคงพัดปกคลุมทะเลอันดามัน ประเทศไทย และอ่าวไทย ทำให้ภาคเหนือ และภาคใต้ฝั่งตะวันตก ยังคงมีฝนตกต่อเนื่อง ส่วนภาคตะวันออกเฉียงเหนือ ภาคกลาง และภาคตะวันออกมีฝนลดลง
ปัญหาน้ำท่วมพื้นที่นครพนมยังน่าเป็นห่วง ระดับน้ำโขงสูงกว่าจุดวิกฤติ 40 ซม. ขณะที่น้ำอูนกับน้ำสงคราม เกินจุดวิกฤติ 1.50 เมตร
ข่าวหน้า1,แม่น้ำโขง,น้ำท่วม,ภาคอีสาน,ระดับน้ำ